ARTICOLUL 6

(1) Acordurile sau convenţiile încheiate sau aplicate provizoriu de către Comunitate sau în conformitate cu art. 24 sau cu art. 38 din Tratatul UE, cu unul sau mai multe state terţe, cu o organizaţie internaţională sau cu un resortisant al unui stat terţ, sunt obligatorii pentru noile state membre în condiţiile prevăzute în Tratatele originare şi în prezentul act.

(2) Noile state membre se angajează să adere, în condiţiile prevăzute în prezentul act, la acordurile sau convenţiile încheiate sau aplicate provizoriu de statele membre actuale şi de Comunitate, în comun, precum şi la acordurile încheiate de statele respective, care sunt legate de aceste acorduri sau convenţii.

Aderarea noilor state membre la acordurile sau convenţiile menţionate în alin. (6) de mai jos, precum şi la acordurile cu Belarus, China, Chile, Mercosur şi Elveţia, care au fost încheiate sau semnate de Comunitate şi de statele membre în comun se aprobă prin încheierea unui protocol la aceste acorduri sau convenţii între Consiliu, hotărând în unanimitate în numele statelor membre, şi ţara sau ţările terţe sau organizaţia internaţională în cauză. Această procedură nu aduce atingere competenţelor proprii ale Comunităţii şi nu afectează repartizarea competenţelor între Comunitate şi statele membre în ceea ce priveşte încheierea unor acorduri de această natură în viitor sau orice alte modificări care nu sunt legate de aderare. Comisia negociază aceste protocoale în numele statelor membre pe baza directivelor de negociere aprobate de Consiliu, care hotărăşte în unanimitate şi după consultarea unui comitet format din reprezentanţii statelor membre. Comisia prezintă Consiliului proiectele protocoalelor care urmează a fi încheiate.

(3) Aderând la acordurile şi convenţiile menţionate în alin. (2), noile state membre dobândesc aceleaşi drepturi şi obligaţii ca şi statele membre actuale în temeiul acestor acorduri şi convenţii.

(4) Noile state membre aderă prin prezentul act la Acordul de parteneriat între membrii grupului statelor din Africa, Caraibe şi Pacific, pe de o parte, şi Comunitatea Europeană şi statele membre ale acesteia, pe de altă parte [1], semnat la Cotonou la 23 iunie 2000.

(5) Noile state membre se angajează să adere, în condiţiile prevăzute în prezentul act, la Acordul privind Spaţiul Economic European [2], în conformitate cu art. 128 din acest acord.

(6) De la data aderării şi în aşteptarea încheierii protocoalelor necesare menţionate în alin. (2), noile state membre aplică dispoziţiile acordurilor încheiate în comun de statele membre actuale şi de Comunitate cu Africa de Sud, Algeria, Armenia, Azerbaidjan, Bulgaria, Coreea de Sud, Croaţia, Egipt, Federaţia Rusă, Fosta Republică Iugoslavă a Macedoniei, Georgia, Iordania, Israel, Kazahstan, Kîrgîzstan, Liban, Maroc, Mexic, Moldova, România, San Marino, Siria, Tunisia, Turcia, Turkmenistan, Ucraina şi Uzbekistan, precum şi dispoziţiile celorlalte acorduri încheiate în comun de statele membre actuale şi de Comunitate înainte de aderare.

Orice adaptare a acestor acorduri face obiectul protocoalelor încheiate cu ţările co-contractante în conformitate cu dispoziţiile alin. (2) al doilea paragraf. Dacă protocoalele nu au fost încheiate la data aderării, Comunitatea şi statele membre iau măsurile necesare, în limita competenţelor lor respective, pentru a rezolva această situaţie la data aderării.

(7) Începând cu data aderării, noile state membre aplică acordurile şi înţelegerile bilaterale în materie de textile încheiate de Comunitate cu ţări terţe.

Restricţiile cantitative aplicate de Comunitate importurilor de produse textile şi de îmbrăcăminte se adaptează pentru a ţine seama de aderarea noilor state membre la Comunitate. În acest sens, modificările acordurilor şi înţelegerilor bilaterale menţionate anterior pot fi negociate de Comunitate cu ţările terţe în cauză înainte de data aderării.

Dacă modificările acordurilor şi înţelegerilor bilaterale privind produsele textile nu au intrat în vigoare până la data aderării, Comunitatea efectuează adaptările necesare regulilor pe care aceasta le aplică importurilor de produse textile şi de îmbrăcăminte provenind din ţări terţe pentru a ţine seama de aderarea noilor state membre la Comunitate.

(8) Restricţiile cantitative aplicate de Comunitate importurilor de oţel şi produse siderurgice se adaptează în funcţie de importurile de produse siderurgice provenind din ţările furnizoare în cauză efectuate de noile state membre în decursul ultimilor ani.

În acest sens, modificările necesare care trebuie aduse acordurilor şi înţelegerilor bilaterale privind produsele siderurgice încheiate de Comunitate cu ţări terţe se negociază înainte de data aderării.

Dacă modificările aduse acordurilor şi înţelegerilor bilaterale nu intră în vigoare până la data aderării, se aplică dispoziţiile primului paragraf.

(9) Începând cu data aderării, acordurile privind pescuitul încheiate de noile state membre cu ţări terţe sunt gestionate de Comunitate.

Drepturile şi obligaţiile noilor state membre care decurg din acordurile respective nu sunt afectate pe parcursul perioadei în care dispoziţiile acestor acorduri rămân aplicabile provizoriu.

De îndată ce este posibil şi în orice caz înainte de expirarea acordurilor menţionate în primul paragraf, Consiliul, hotărând cu majoritate calificată la propunerea Comisiei, adoptă în fiecare caz în parte decizii adecvate privind continuarea activităţilor de pescuit care fac obiectul acestor acorduri, inclusiv posibilitatea de a proroga anumite acorduri pentru o perioadă de cel mult un an.

(10) Cu efect de la data aderării, noile state membre se retrag din orice acord de liber schimb încheiat cu ţări terţe, inclusiv din Acordul de Liber Schimb Central-European.

În măsura în care acordurile încheiate între unul sau mai multe dintre noile state membre, pe de o parte, şi una sau mai multe ţări terţe, pe de altă parte, nu sunt compatibile cu obligaţiile care decurg din prezentul act, noul stat membru sau noile state membre iau toate măsurile necesare pentru a elimina incompatibilităţile constatate. Dacă un nou stat membru întâmpină dificultăţi în adaptarea unui acord încheiat cu una sau mai multe ţări terţe înainte de aderare, el se retrage din acordul respectiv, cu respectarea dispoziţiilor acestuia.

(11) Noile state membre aderă, în temeiul prezentului act şi în condiţiile prevăzute în acesta, la acordurile interne încheiate de statele membre actuale pentru punerea în aplicare a acordurilor şi a convenţiilor menţionate în alin. (2) şi (4) - (6).

(12) Noile statele membre iau măsurile necesare pentru a-şi adapta, dacă este cazul, poziţia privind organizaţiile internaţionale şi acordurile internaţionale la care Comunitatea sau alte state membre sunt, de asemenea, parte, la drepturile şi obligaţiile care decurg din aderarea la Uniune.

În special, ele se retrag, la data aderării sau cât mai repede posibil după această dată, din acordurile şi organizaţiile internaţionale din domeniul pescuitului la care Comunitatea este, de asemenea, parte, cu excepţia cazurilor în care calitatea lor de membru se referă la alte domenii decât pescuitul.

[1] JO L 317, 15.12.2000, p. 3.

[2] JO L 1, 03.01.1994, p. 3.

--------------------------------------------------